I løbet af coronavirus-udbruddet har vi på det seneste hørt om langfingrede typer, der ikke kender forskel på dit og mit. De har efterhånden bevæget sig ind på landets hospitaler for at få fingre i håndsprit.

Det skete også på Sygehus Vendsyssel, hvor Nordjyllands Politi fangede tyven. Det fremgår af Nordjyllands Politi på Twitter.

Artiklen fortsætter efter videoen



Mandag var Nordjyllands Politi på tilsyn på Sygehus Vendsyssel. Her konfronterede de en mand, der var i besiddelse af en stor dunk håndsprit.

Manden krøb til korset og bekendte, at han havde stjålet dunken.

Foruden at blive sigtet for tyveri, blev manden også sigtet for kørsel i frakendelsestiden.

Nordjyllands Politi appellerer ovenpå den episode borgere til at støtte op om sygehusenes vigtige arbejde, for det er netop én af de ting, der er en prioritet for politiet.